Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kundizzjonijiet tal-Għajxien u tax-Xogħol għas-sena finanzjarja 2009



Official Journal L 250 , 27/09/2011 P. 0211 - 0213



Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kundizzjonijiet tal-Għajxien u tax-Xogħol għas-sena finanzjarja 2009 IL-PARLAMENT EWROPEW, wara li kkunsidra l-kontijiet annwali definittivi tal-Fondazzjoni Ewropea għat-Titjib tal-Kundizzjonijiet tal-Għajxien u tax-Xogħol għas-sena finanzjarja 2009, wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kundizzjonijiet tal-Għajxien u tax-Xogħol għas-sena finanzjarja 2009, flimkien mat-tweġibiet tal-Fondazzjoni [1], wara li kkunsidra r-rakkomandazzjoni tal-Kunsill tal- 15 ta’ Frar 2011 (05892/2011 — C7-0052/2011), wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [2], u b’mod partikolari l-Artikolu 185 tiegħu, wara li kkunsidra r-Regolament tal-Kunsill (KEE) Nru 1365/75 tas- 26 ta’ Mejju 1975 dwar il-ħolqien ta’ Fondazzjoni Ewropea għat-Titjib tal-Kundizzjonijiet tal-Għajxien u tax-Xogħol [3], u b’mod partikolari l-Artikolu 16 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej [4], u b’mod partikolari l-Artikolu 94 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0108/2011), A. billi l-Qorti Ewropea tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli, u li l-operazzjonijiet li sottostanti huma legali u regolari, B. billi, fit- 5 ta’ Mejju 2010, il-Parlament ta l-kwittanza lid-direttur tal-Fondazzjoni Ewropea għat-Titjib tal-Kundizzjonijiet tal-Għajxien u tax-Xogħol rigward l-implimentazzjoni tal-baġit tal-Fondazzjoni għas-sena finanzjarja 2008 [5], u fir-riżoluzzjoni tiegħu li takkumpanja d-deċiżjoni ta’ kwittanza, fost affarijiet oħra: - iddeplora l-fatt li fl-2008, l-2007 u l-2006, il-Qorti tal-Awdituri sabet nuqqasijiet fil-proċeduri ta’ reklutaġġ, - talab lill-Fondazzjoni tieħu passi sabiex ittejjeb il-monitoraġġ tal-kuntratti tagħha u l-ipprogrammar tal-proċeduri ta’ akkwist tagħha, - osserva li l-ammont trasferit irrappreżenta aktar minn 55 % tal-approprjazzjonijiet (EUR 4900000) għas-sena finanzjarja 2008; C. billi l-baġit tal-Aġenzija għas-sena 2009 kien ta’ EUR 20200000 li jfisser tnaqqis ta’ 3,8 % meta mqabbel mas-sena finanzjarja 2008; Prestazzjoni 1. Jilqa’ l-intenzjoni tal-Fondazzjoni li tistabbilixxi, fl-2010, f’tabella li għandha tinhemez mar-rapport li jmiss tal-Qorti tal-Awdituri, tqabbil bejn l-operazzjonijiet li twettqu matul is-sena li fiha tingħata l-kwittanza u matul is-sena finanzjarja ta’ qabel, bil-għan li l-awtorità ta’ kwittanza tkun tista’ tevalwa l-prestazzjoni tagħha b’mod aktar effettiv minn sena għall-oħra; 2. Jinnota li l-Fondazzjoni wettqet eżerċizzju ieħor ta’ valutazzjoni ex post tal-programm ta’ ħidma 2005-2008 wara dak li diġà tlesta fl-2007 li vvaluta l-programm ta’ ħidma 2001-2004 tal-Fondazzjoni; iqis dan l-eżerċizzju bħala utli ħafna għall-Fondazzjoni, li jagħti tagħlimiet u rakkomandazzjonijiet utli rigward l-isfidi li qed tħabbat wiċċha magħhom il-fażi ta’ programmar tal-ġejjieni tagħha; jifraħ lill-Fondazzjoni li, permezz ta’ dik il-valutazzjoni rnexxielha turi li: - użat ir-riżorsi finanzjarji tagħha b’mod effiċjenti b’appoġġ għall-implimentazzjoni tal-programm ta’ ħidma tagħha, - kisbet l-objettivi tal-programm ta’ ħidma 2005-2008; 3. Jinkoraġġixxi, madankollu, lill-Fondazzjoni biex tkompli tiżviluppa "Is-Sistema ta’ Monitoraġġ tal-Prestazzjoni ta’ Eurofound" (EPMS) li tiżgura li r-riżultati ta’ monitoraġġ tal-prestazzjoni tagħha jiġu trasferiti fl-ippjanar u t-tfassil tad-deċiżjonijiet tal-immaniġġjar u jitwettaq stħarriġ perjodiku sabiex jinkiseb tagħrif mill-udjenzi fil-mira; 4. Jappoġġa r-rakkomandazzjoni tal-evalwatur estern biex ikunu definiti aħjar l-udjenzi fil-mira tal-Fondazzjoni fuq livell nazzjonali (jiġifieri jekk il-Fondazzjoni għandhiex tmur lil hinn mill-awtoritajiet nazzjonali u minn dawk li jfasslu l-politika u tippruva tilħaq grupp usa’ ta’ korpi ta’ min iħaddem u korpi ta’ ħaddiema) u jiġi stabbilit netwerk ta’ punti fokali bbażat fuq l-awtoritajiet nazzjonali rrappreżentati fuq il-Bord ta’ Tmexxija tagħha; Bord ta’ tmexxija 5. Jinnota li l-evalwatur estern tal-eżerċizzju ta’ valutazzjoni ex post tal-programm ta’ ħidma 2005-2008 tal-Fondazzjoni rrappurta li, minħabba ż-żieda fid-daqs tagħha wara t-tkabbir tal-UE fl-2004, l-għadd imnaqqas ta’ laqgħat, u l-fatturat relattivament għoli tal-membri, il-Bord ta’ Tmexxija tal-Eurofound ma kienx korp ta’ teħid tad-deċiżjonijiet effikaċi; jistieden, għalhekk, lill-Fondazzjoni biex tieħu passi ħalli ssaħħaħ ir-rwol tal-Bord ta’ Tmexxija fil-forniment ta’ direzzjoni ġenerali għall-Fondazzjoni; iħeġġeġ, b’mod partikolari, il-Bord ta’ Tmexxija tal-Fondazzjoni biex isib il-ħin għad-diskussjoni dwar kwistjonijiet/prijoritajiet strateġiċi; Proċeduri ta’ akkwist 6. Jinnota li l-Qorti tal-Awdituri kixfet żbalji u anomaliji fl-evalwazzjoni ta’ waħda mill-proċeduri ta’ akkwist miftuħa li ħallew effett fuq il-kwalità tagħha; jitlob, għalhekk, lill-Fondazzjoni biex tieħu passi biex ittejjeb il-proċedura ta’ valutazzjoni u ta’ rieżami tagħha biex tevita r-ripetizzjoni ta’ żbalji bħal dawn fil-futur; Il-ġestjoni tal-baġit 7. Jistieden lill-Fondazzjoni biex tiżgura li l-approprjazzjonijiet ikunu disponibbli biss meta d-dħul assenjat korrispondenti jkun tħallas; jinnota, fil-fatt, li l-Qorti tal-Awdituri rrappurtat li, kontra r-Regolament Finanzjarju tagħha (Artikolu 19), il-baġit tal-Fondazzjoni ma pprevediex għal intestaturi speċifiċi għal diversi programmi ffinanzjati minn dħul assenjat; jinnota, barra minn hekk, li taħt il-programm iffinanzjat minn dħul assenjat, il-Fondazzjoni impenjat EUR 184000, għalkemm id-dħul assenjat li fil-verità nkiseb kien biss ta’ EUR 29000; 8. Jiddispjaċih li l-Qorti tal-Awdituri kienet mġiegħla tikkummenta dwar id-dikjarazzjoni baġitarja u finanzjarja tal-Fondazzjoni, speċjalment dwar il-fatt li l-kontijiet proviżorji inizjali mressqa mill-Fondazzjoni kien fihom nuqqasijiet serji, li jindika dgħufijiet sinifikanti fl-organizzazzjoni finanzjarja tal-Fondazzjoni; jilqa’ l-konferma tal-Fondazzjoni li se tiżgura, permez ta’ taħriġ u riżorsi addizzjonali, li l-implimentazzjoni tagħha tal-proċeduri ta’ tmiem is-sena u r-rispett tal-iskadenzi għall-preżentazzjoni tal-kontijiet tagħha se jkunu korretti; Riżorsi umani 9. Jistieden lill-Fondazzjoni biex tipprovdi evidenza tad-deċiżjonijiet tagħha marbuta mal-għażla tal-persunal (eż. provi tal-għadd ta’ kandidati fil-bidu tal-proċess ta’ reklutaġġ) sabiex tkun garantita t-trasparenza tal-proċeduri ta’ reklutaġġ; jinnota, fil-fatt, li l-Qorti tal-Awdituri rrappurtat irregolaritajiet f’dan ir-rigward għal seba’ proċeduri ta’ għażla tal-persunal awditjati; jirrikonoxxi, b’mod partikolari, li ma kien hemm ebda evidenza dwar x’livelli kellhom jintlaħqu mill-kandidati biex jiġu mistiedna għall-intervista u li dawk li kellhom jitqiegħdu fuq il-lista ta’ riżerva ġew stabbiliti mill-Bord tal-Għażla anki qabel ma ġew eżaminati l-applikazzjonijiet; 10. Jinnota, b’mod partikolari, li nuqqasijiet fil-proċeduri ta’ reklutaġġ ġew identifikati mill-awtorità tal-kwittanza sa mill-2006; iħeġġeġ, għalhekk, il-Fondazzjoni biex tirrimedja malajr is-sitwazzjoni u tgħarraf lill-awtorità ta’ kwittanza dwar il-progress li sar; 11. Jilqa’ madankollu l-konferma tal-Fondazzjoni li, fil-ġejjieni, se ssaħħaħ id-dokumentazzjoni tal-proċeduri ta’ reklutaġġ. Awditjar intern 12. Jilqa’ l-implimentazzjoni tal-Fondazzjoni fl- 1 ta’ Lulju 2010 ta’ sistema li tirrekordja u tanalizza l-eċċezzjonijiet għall-politiki u l-proċeduri stabbiliti tagħha ("reġistru tal-eċċezzjonijiet"); 13. Jirrikonoxxi li, 2 minn 8 rakkomandazzjonijiet tas-Servizz ta’ Awditjar Intern (IAS) "is-segwitu ta’ rakkomandazzjonijiet preċedenti" ġew implimentati; jinnota li r-rakkomandazzjonijiet li huma meqjusa bħala "importanti ħafna" prinċipalment jirrigwardaw l-effikaċja tas-sistema ta’ kontroll intern (jiġifieri "il-pjan ta’ ħidma annwali biex jiġi żgurat il-kontroll intern", "ir-rieżami ta’ postijiet sensittivi" u "il-proċeduri biex jiġu kkomunikati l-irregolaritajiet"); jistieden, għalhekk, lill-Fondazzjoni biex timplimentahom malajr; 14. Jinnota li fl-2009 l-IAS wettaq awditjar fuq il-Ġestjoni Finanzjarja u minn 15-il rakkomandazzjoni ressaq tnejn "kritiċi" u sitta "importanti ħafna"; jinsab imħasseb li ż-żewġ sejbiet kritiċi huma marbuta mal-post ta’ kontabilità (i.e. "post li għandu jimtela b’aġent temporanju jew uffiċjal", "setgħat li għandhom jiġu allinjati ma’ rakkomandazzjonijet tal-Uffiċjal tal-Kontabilità tal-Kummissjoni") u mal-validazzjoni tas-sistemi tal-kontabilità, waqt li sitt sejbiet "importanti ħafna" jikkonċernaw il-bżonn li ċ-ċirkwiti finanzjarji, it-tfassil u l-ippjanar tal-akkwist, il-kontrolli ex post, ir-regoli tar-rimborż u r-rappurtaġġ tal-eċċezzjonijiet tagħha jiġu dokumentati aħjar; iħeġġeġ, għalhekk, il-Fondazzjoni biex timplimenta mingħajr dewmien ir-rakkomandazzjonijiet tal-IAS u tinforma l-awtorità tal-kwittanza dwar il-progress li jkun sar f’dan ir-rigward; 15. Jirreferi, fir-rigward ta’ osservazzjonijiet oħra li jakkumpanjaw id-Deċiżjoni dwar il-kwittanza, li huma ta’ natura orizzontali, għar-riżoluzzjoni tiegħu tal- 10 ta’ Mejju 2011 [6] dwar il-prestazzjoni, il-ġestjoni finanzjarja u l-kontroll tal-aġenziji. [1] ĠU C 338, 14.12.2010, p. 155. [2] ĠU L 248, 16.9.2002, p. 1. [3] ĠU L 139, 30.5.1975, p. 1. [4] ĠU L 357, 31.12.2002, p. 72. [5] ĠU L 252, 25.9.2010, p. 196. [6] Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali). --------------------------------------------------